Președintele UDMR, Kelemen Hunor, a spus că a fost împiedicat, sâmbătă, să intre în Ucraina, unde voia să participe la a 30-a aniversare de la înființarea Uniunii Culturale Maghiare din Ucraina Subcarpatică. Acesta a spus că nu i s-au oferit motive, dar a primit și o interdicție de a intra în Ucraina până în 13 octombrie 2020, relatează Mediafax.

„Am plecat sâmbătă spre Ucraina, împreună cu doi colegi din UDMR, am vrut să ajung în Ujhorod pentru a participa la a 30-a aniversare de la înființarea Uniunii Culturale Maghiare din Ucraina Subcarpatică. Eram în Ungaria la un punct de trecere a frontierei cu Ucraina și am dat pașapoartele, iar după ce am așteptat o oră în mașină, după care cei de la poliția de frontieră mi-au spus că nu am voie să intru în Ucraina, fără să primesc vreun motiv, fără să mi se dea o explicație. Cei doi colegi cu care eram ar fi putut să intre, dar eu nu. Am primit un formular în limba ucraineană ca să îl semnez și mi-au pus o ștampilă în pașaport cu interdicția de a intra în Ucraina până în 13 octombrie 2020”, a spus Kelemen, potrivit Mediafax.

Acesta l-a informat pe ministrul de Externe, Teodor Meleșcanu, despre acest incident, și se va adresa, luni, Ambasadei Ucrainei la București și va cere o explicație pentru ceea ce s-a întâmplat.

„Este inacceptabil așa ceva, este vorba, totuși, de două țări vecine, eu nu am mers zilnic în Ucraina, nu am mai fost de peste 20 de ani. Am avut bune intenții, dar nici nu contează acest lucru, dacă mergeam în scop turistic sau cultural, dar să nu se dea nicio explicație și să interzici intrarea unui cetățean român mi se pare extrem de grav”, a mai spus Kelemen Hunor.